ЩIэтIысхьэгъуэм теухуауэ иджыри зэ
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым щIэхуахэм ятеухуа япэ унафэхэр щIэтIысхьэхэм я тхылъымпIэхэм хэплъэ КъэпщытакIуэ гупым къищтэу хуежьащ.
КъБКъУ-м щIэхуахэм ятеухуа унафэхэр къэзыщтэ КъэпщытакIуэ гупым и япэ зэIущIэр 2021 гъэм шыщхьэуIум и 6-м екIуэкIащ. Япэ унафэхэр ятеухуат къэралым и мылъкукIэ еджэну квотэ хэхакIэ (льготные категории) щIэтIысхьэхэмрэ IэнатIэ зэмылIэужьыгъуэхэм къабгъэдэкIа жэрдэмыр и лъабжьэу еджапIэм къакIуэхэм я квотэкIэ (целевая квота) щIэтIысхьэхэмрэ. Мыбыхэм ящыщу цIыхуи 139-рэ къэралым и мылъкукIэ бакалавриатым и программэхэмрэ IэщIагъэ пыухыкIахэр зэрызрагъэгъуэт программэхэмкIэ еджэнухэм яхэхуащ.
IэщIагъэ зэхуэмыдэхэмкIэ я щIэныгъэм щыхагъэхъуэну аспирантурэм щIэхуахэм я унафэри щхьэхуэу къащтащ. Мы дызэрыт 2021 гъэм къэралым и мылъкукIэ еджэну аспирантурэм цIыху 23-рэ щIэтIысхьащ, абы щыщу зы цIыхур IэнатIэм къыбгъэдэкIа жэрдэмыр и лъабжьэу еджэнухэм ящыщщ.
АдэкIэ КъБКъУ-м щIэтIысхьэхэм я тхылъымпIэхэм хэплъэ КъэпщытакIуэ гупым и лэжьыгъэр зэриунэтIынум и гугъу пщIымэ, ар къэрал хабзэхэмрэ зэрыщIэтIысхьэ щIыкIэхэм ятеухуауэ щыIэ унафэхэмрэ ятещIыхьауэ щытынущ. Зыуэ щыт къэрал экзаменхэм кърикIуа баллхэмрэ курыт еджапIэм щызыIэрагъэхьа ехъулIэныгъэхэмкIэ зэфIэкI лъагэ къэзыгъэлъэгъуауэ къэралым и мылъкукIэ бакалавриатым и программэхэмрэ IэщIагъэ пыухыкIахэр зэрызрагъэгъуэт программэхэмкIэ еджэнухэм КъБКъУ-м щIэтIысхьэну зэрыарэзымкIэ шыщхьэуIум и 11-м сыхьэт 18.00 пщIондэ тхылъымпIэм Iэ щIидзын хуейщ. А махуэм щегъэжьауэ ар КъБКъУ-м и студенту ябжынущ. Мыбы ехьэлIа унафэр шыщхьэуIум и 17-м къащтэнущ.
ЗэгурыIуэныгъэ зэращIылIэу пщIэ зыщIат программэхэмкIэ еджэну хуейуэ зыуэ щыт къэрал экзаменхэм къыщахьа баллхэм япкъ иткIэ щIэтIысхьэхэм я тхылъымпIэхэр шыщхьэуIум и 25 пщIондэ къат хъунущ, къыхаха унэтIыныгъэм хуеджэну зэрыщIэтIысхьэмкIэ арэзы зэрыхъур къэзыгъэлъагъуэ тхылъымпIэм шыщхьэуIум и 28-м Iэ щIидзын хуейщ. Абы иужькIэ КъБКъУ-м и студент зэрыхъуамкIэ унафэр шыщхьэуIум и 31-м къащтэнущ. Ауэ зэгурыIуэныгъэ зэращIылIэу пщIэ зыщIат программэхэмкIэ еджэну хуейуэ университет кIуэ-цIым щекIуэкIыну гъэунэхуныгъэхэм япкъ иткIэ щIэтIысхьэхэм я тхылъымпIэхэр шыщхьэуIум и 10 пщIондэ къатын хуейщ. Махуэрыеджэу щымытхэм папщIэ ягъэува пIалъэхэр зэщхьэщокI, абы теухуа хъыбарыр КъБКъУ-м и КъэпщытакIуэ гупым я сайтым илъынущ.
Къэралым и мылъкукIэ магистратурэм и программэхэмкIэ еджэнухэм я тхылъымпIэхэр бадзэуэгъуэм и 31-м къыIахыныр ягъэувыIащ. Къыхаха унэтIыныгъэм хуеджэну зэрыарэзымкIэ тхылъымпIэм шыщхьэуIум и 10-м Iэ щIадзащ, КъБКъУ-м зэрыщIэхуамкIэ унафэр дяпэкIэ шыщхьэуIум и 13-м къащтэнущ. ЗэгурыIуэныгъэ зэращIылIэу пщIэ зыщIат программэхэмкIэ магистратурэм щеджэну хуейхэм я тхылъымпIэхэр шыщхьэуIум и 17 пщIондэ къыIахынущ, зэрыщIэтIысхьамкIэ унафэ пыухыкIахэри шыщхьэуIум и 27 пщIондэ къащтэнущ.
IэщIагъэ щрагъэгъуэт курыт еджапIэхэр (колледжхэр) къэзыухахэм я тхылъымпIэхэр иджыри къыIах. Университетым къызэригъэпэщ гъэунэхуныгъэхэм хыхьэхэм папщIэ зэрыщIэтIысхьэ тхылъымпIэхэр шыщхьэуIум и 10 пщIондэ, апхуэдэ гъэунэхуныгъэхэм хэмытхэм шыщхьэуIум и 15 пщIондэ къыIахынущ. IэщIагъэ щрагъэгъуэт курыт еджапIэхэр (колледжхэр) къэзыухахэм ящыщу я аттестатхэм е дипломхэм кърикIуэ балл бжыгъэхэм япкъ ит-кIэ екIуэкIыну зэхьэзэхуэм кърикIуахэр шыщхьэуIум и 20-м нахуэ хъунущ. Мы гупым щыщу къэралым и мылъкукIэ еджэну университе-тым щIэхуахэм я унафэр шыщхьэуIум и 27-м къащтэнущ, зэгурыIуэныгъэ зэращIылIэу пщIэ зыщIат программэхэмкIэ еджэнухэм я унафэр шыщхьэуIум и 31-м къыдэкIынущ.
Мы гъэм зэрыщIэтIысхьэ тхылъымпIэхэр университетым къызэрыIихыр пэIудзауэщ. Ар щIэтIысхьэгъуэм пыщIа лэжьыгъэм щхьэхуэныгъэу иIэхэм ящыщщ. «Абы щхьэкIэ «Къэрал Iуэхутхьэбзэхэр» жыхуиIэ сервисым ухыхьэу «Университетым пэIудзауэ щIэтIысхьэн» напэкIуэцIым узэригъэгъуазэм хуэдэу е пощтым и Iэмалхэр къэбгъэсэбэпу тхылъымпIэхэр егъэхьын хуейуэ аращ. Университетым зи тхылъымпIэ къыщIэзылъхьахэм я Iуэху зыIутыр щызрагъэщIэфынущ е зыщIэупщIэн щыIэмэ жэуап къыщагъуэтынущ колл-центрым (42-27-79, 8800-201-13-44).
Апхуэдэу зэпыу имыIэу мэлажьэ, къиувэ хъыбархэр къыщыщIэрэ-щIэж зэпытщ КъБКъУ-м и КъэпщытакIуэ гупым и сайтыр (pk.kbsu.ru). Мыбдеж хэти къыщигъуэтыфынущ щIэтIысхьэгъуэм епха къэрал хабзэхэр, зэрагъэунэху экзаменхэр щатыну махуэхэр, абыхэм къарикIуахэр.
КъБКъУ-м щIэтIысхьэну хуейхэм я упщIэхэм жэуап пыухыкIа щагъуэтынущ КъэпщытакIуэ гупым жэуап зыхь и секретарь Табыщ Тимур деж. ЩIэтIысхьэ ныбжьыщIэхэми, абыхэм я адэ-анэхэми ядригъэкIуэкI зэIущIэхэм кърагъэблагъэ къыхаха унэтIыныгъэмкIэ IэщIагъэлIхэр, къудамэхэм я унафэщIхэр.
ШУРДЫМ Динэ.
